
A helyi pénz mint a helyi gazdaságfejlesztés eszköze

Magyarországon eddig még keveset hallottunk a helyi pénzről, azonban ez egy világszerte ismert eszköz, és a 2009-es gazdasági válság kirobbanása óta már itthon is egyre nagyobb népszerűségnek örvend. Mi is az a helyi pénz? Kik, hogyan és miért használják?
A helyi pénz egy pénzhelyettesítő eszköz, amely azt hivatott elősegíteni, hogy a pénz a régióban maradjon, ott forogva serkentse a gazdaságot: kialakítsa a keresletet a régióban előállított hazai termékek iránt, így munkahelyeket teremtsen a régióban, lehetőséget nyújtson a vállalatok és lakosság közötti gazdasági összefogásra. A gazdasági célok mellett kiemelten fontosak a társadalmi, szociális, környezeti célok is, úgy mint a régió közösségtudatának kialakítása, egymás segítése és a közvetlen értékesítés által a környezetterhelés csökkentése.
A felmerült kérdések megválaszolásához fő eszközöm a széles körű irodalom feldolgozás volt. A kutatáshoz további segítséget nyújtott, hogy részt vettem egy, a helyi pénzekről szóló konferencián, illetve beszélgettem egy hallgatótársammal, aki az USA-ban önkéntes munkát végzett egy helyi pénz kezdeményezésnél, és általa eljutottam egy iskolához, ahol testközelből vizsgálhattam meg egy működő közösségi pénzrendszert.
Több esettanulmány áttekintése után arra a következtetésre jutottam, hogy a helyi pénz nem egy önmagában használandó eszköz, hanem egy komplexebb helyi gazdaságfejlesztési projektbe illesztve járulhat hozzá a fenti célok eléréséhez. Ennek megfelelően a helyi gazdaságfejlesztés szemüvegén keresztül megvizsgáltam a helyi pénzhez kapcsolódó egyéb végrehajtandó fejlesztéseket, a folyamatban résztvevő szereplőket, és a bevezetés stratégiai tervezésének lépéseit.



